Det Økonomiske og Sociale Udvalgs udtalelse om »Kommissionens forslag til Rådets forordning (EF) om en forvaltningsordning for fiskeriindsatsen i Østersøen« (97/C 133/07)

Rådet for Den Europæiske Union besluttede den 10. januar 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Landbrug og Fiskeri, som udpegede Seppo Kallio til ordfører. Sektionen vedtog sin udtalelse den 6. februar 1997.

Det Økonomiske og Sociale Udvalg vedtog på sin 343. plenarforsamling af 26. og 27. februar 1997, mødet den 26. februar 1997, med 95 stemmer for, ingen imod og 4 hverken for eller imod, følgende udtalelse.

1. Kommissionens forslag

1.1. I Østrigs, Finlands og Sveriges tiltrædelsesakt fastsættes en ordning vedrørende adgang til farvande. Denne ordning anvendes i en overgangsperiode, som udløber på datoen for iværksættelsen af fællesskabsordningen for særlige fiskeritilladelser, dog senest den 31. december 2002.1.2. Formålet med forslaget er at bringe overgangsperioden til ophør og fra 1998 indføre en ordning for fiskeriindsatsen i de områder af Østersøen, der henhører under medlemsstaternes højhedsområder eller jurisdiktion.

1.3. Denne forvaltningsordning for fiskeriindsatsen forudsætter, at medlemsstaterne sørger for en efterfølgende kontrol af EU-fartøjernes fiskeri i Østersøen. Denne kontrol skal foretages på grundlag af de særlige fiskeritilladelser, medlemsstaterne bevilger. Den særlige fiskeritilladelse giver adgang til de pågældende farvande og muliggør kontrol med fiskeriindsatsen og indsamling af oplysninger om EU-fartøjers fiskeriindsats.

1.4. Rådet skal også fremover fastsætte det højst tilladte fangstniveau for de enkelte arter og fordele fangstmulighederne i overensstemmelse med artikel 4 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur. Rådet kan fastsætte nye niveauer for fiskeriindsatsen efter proceduren i den nævnte forordning.

2. Generelle bemærkninger

2.1. Fiskebestandenes tilstand i Østersøen er temmelig god. Såvel EU's medlemsstater som de øvrige lande omkring Østersøen har imidlertid en stor fangstkapacitet i dette farvand.

2.2. Østersøfiskeriet har siden 1974 været underlagt Østersøfiskerikommissionens overordnede regulering, hvilket man også fremover bør holde fast ved.

2.3. ØSU konstaterer, at Kommissionens forslag bygger på principperne for fællesskabsordningen for særlige fiskeritilladelser.

2.4. Efter ØSU's mening bør Kommissionen sikre, at indførelsen af ordningen for særlige fiskeritilladelser ikke fører til overfiskning af de pågældende fiskearter i Østersøen som helhed. Kommissionen bør endvidere vejlede og rådgive medlemsstaterne om gennemførelsen af ordningen for særlige fiskeritilladelser samt om indsamling af data.

2.5. ØSU mener, at Rådet ved fastsættelsen af nye niveauer for fiskeriindsatsen ligeledes bør tage hensyn til principperne i De Forenede Nationers havretskonvention samt de foreliggende videnskabelige oplysninger om behovet for regulering af fiskebestandene i Østersøen.

2.6. Kommissionen bør i samarbejde med Østersøfiskerikommissionen og ICES (International Commission for the Exploration of the Seas) fremme forskning med henblik på at beregne fangstniveauerne for de forskellige arter.

3. Særlige bemærkninger

3.1. ØSU mener, at Kommissionen bør samarbejde med Østersøfiskerikommissionen og ICES, således at alle lande, der driver fiskeri i Østersøen, samtidig og hurtigst muligt indleder gennemførelsen af ordningen for særlige fiskeritilladelser.

3.2. ØSU foreslår, at artikel 5 affattes således:

»Rådet kan i henhold til artikel 8, stk. 4, i forordning (EØF) nr. 3760/92, og den deri fastlagte procedure i givet fald fastsætte ...«.

3.3. ØSU påpeger, at de nye niveauer for fiskeriindsatsen, der åbnes mulighed for i artikel 5 i Kommissionens forslag, bør indføres samtidig for alle fiskefartøjer i Østersøen.

3.4. ØSU bifalder, at forordningsforslaget finder anvendelse på fartøjer med en perpendikulærlængde på over 15 meter.

Bruxelles, den 26. februar 1997.

Tom JENKINS

Formand for Det Økonomiske og Sociale Udvalg